《登海螺岩》
明代·释今辩

深山更有山深处，万道洪崖鸟道通。古洞梅花同雪白，傍岩枫叶染霜红。

千峰隐映斜阳里，一雁低徊薄雾中。此日从师何所有，烟寒树老日空濛。

作者简介：今辩(一六三八—一六九七)，字乐说。番禺人。俗姓麦。明桂王永历十四年（一六六〇）雷峰受具，清圣祖康熙二十四年（一六八五）主海云、海幢两山。三十六年（一六九七）示寂长庆。清同治《番禺县志》卷四九有传。